Selebi daag glo nie op vir dialise | Maroela Media
Selebi daag glo nie op vir dialise
Jackie Selebi, voormalige polisiehoof, het glo vir die afgelope week nie vir sy dialisebehandeling by die Steve Biko-hospitaal opgedaag nie.
S'bu Ndebele, die minister van korrektiewe dienste, en die voorsitter van die mediese paroolraad het op 20 Julie Selebi op mediese parool vrygelaat. Selebi was in 2010 aan korrupsie skuldig bevind en tot 15 jaar tronkstraf gevonnis. Sedert sy aanhouding was hy in en uit die hospitaal as gevolg van swak gesondheid. Hy het omtrent 229 dae van sy 5 475 dae vonnis uitgedien.
Volgens 'n nierspesialis is hy terminaal siek met ander gesondheidsprobleme soos onder andere 'n hartsiekte, diabetes en bloeddruk. Hy kwalifiseer nie vir 'n nieroorplanting nie. Selebi benodig glo 'n paar keer per week behandeling in die hospitaal waar hy aan 'n dialisetoestel gekoppel word.
'n Bron het aan The New Age bevestig Selebi se laaste behandeling was verlede Maandag. Die koerant het Selebi se huis geskakel en 'n vrou, wat nie haar naam bekend wou maak nie, het gesê Selebi sterk by sy huis in Waterkloofrif, Pretoria, aan. Sy kon nie sê of hy by 'n ander mediese fasiliteit behandeling kry nie.